text: Masser af brande - flere biler ødelagt
  01 januar 2012 kl. 11.40
  Nytårsaften og nat bød på et halvt hundrede brande i vores landsdel. Mange var i containere og skraldespande, men også biler og bygninger blev ødelagt.
  En etageejendom i Storegade i Esbjerg brød kort efter midnat i brand - sandsynligvis p.g.a. en vildfaren raket. 
  I Esbjerg blev også en bil ødelagt - ukendte hærværksmænd havde placeret et batteri under bilen, der stod parkeret i Haraldsgade.
  To biler udbrændte i Kolding ved fire-tiden nytårsmorgen - også her er årsagen formentlig hærværk.
  I Vejle blev tre biler ødelagt i forbindelse med en ret voldsom brand på Finlandsvej - udover bilerne brændte en del byggematerialer.
  I Horsens udbrændte et kolonihavehus i haveforeningen Ny Løvhøj. Nedfald fra fyrværkeri har formentlig antændt kolonihavehuset.
  Horsens melder derudover om fem containerbrande.
  